pythainlp/thai_wikipedia_clean_20230101 huggingface dataset:
ประเพณีแซนโฎนตาของอำเภอขุขันธ์ เป็นประเพณีแห่งความกตัญญูของลูกหลาน ช่วงแห่งการรวมญาติ และแสดงออกถึงความสมัครสมานสามัคคีของบุตรหลานที่จะต้องมาร่วมกันเซ่นไหว้ทำบุญอุทิสส่วนกุศลให้แก่บรรพบุรุษของตน และเมืองขุขันธ์ร่วมกัน
อำเภอขุขันธ์ ร่วมกับ ส่วนราชการ กลุ่มพลังมวลชน ราชการท้องถิ่น ท้องที่ และสภาวัฒนาธรรมอำเภอขุขันธ์ จึงได้ร่วมกันจัดงาน และยกระดับการจัดงานเป็นประเพณีแซนโฎนตาของอำเภอขุขันธ์ ตั้งแต่ปี พ.ศ. 2539 เป็นต้นมา เพื่อเป็นการสืบสานประเพณีอันดีงาม และให้คนไทยทุกชนชาติพันธุ์ที่อาศัยในพื้นที่อำเภอขุขันธ์ จังหวัดศรีสะเกษ ได้สมัครสมานสามัคคีกัน ร่วมกันอนุรักษ์สืบสาน และส่งเสริมวัฒนธรรมอันดีงามของบรรพบุรุษ และร่วมกันแสดงออกถึงความกตัญญูกตเวทิตาต่อบรรพบุรุษของชาวเมืองขุขันธ์ทุกท่าน และเป็นการประชาสัมพันธ์ประเพณีสำคัญอันเป็นรากเหง้าของความรุ่งเรืองด้านวัฒนธรรมที่มีมาตั้งแต่สมัยโบราณของเมืองขุขันธ์ ให้เป็นที่รู้จักกันอย่างแพร่หลายในปัจจุบัน ภายใต้ชื่องานอันเป็นที่รู้จักกันดีว่า "งานรำลึกพระยาไกรภักดีฯ ประเพณีแซนโฎนตา บูชาหลักเมือง ลือเลื่องกล้วยแสนหวี" ซึ่งลูกหลานชาวอำเภอขุขันธ์ จังหวัดศรีสะเกษ ได้จัดขึ้นอย่างยิ่งใหญ่ ในช่วงข้างแรม ของเดือนสิบ ทุกปี
ปลาเทโพ  ปลาน้ำจืดชนิดหนึ่ง อยู่ในวงศ์ปลาสวาย (Pangasiidae) มีส่วนหัวและจะงอยปากมน ปากอยู่ค่อนไปทางด้านล่าง รูปร่างป้อมสั้น ปลาขนาดใหญ่มีลำตัวส่วนท้องลึก ปลายครีบหลัง ครีบท้อง ครีบอก ครีบท้อง และครีบก้นยื่นเป็นเส้นยาวเรียว มีแต้มสีดำเห็นชัดเจนที่ฐานครีบอก ตัวมีสีเทาคล้ำอมน้ำตาล ด้านข้างมีสีเทาจาง ด้านท้องสีจางอมชมพู ครีบสีจาง ครีบก้นมีแถบสีคล้ำตามยาว ครีบหางมีแถบสีคล้ำทั้งตอนบนและตอนล่าง มีขนาดประมาณ 50 เซนติเมตร ใหญ่สุดได้ถึง 1.5 เมตร
ปลาขนาดเล็กกินแมลง ปลาขนาดใหญ่กินพืช เช่น ผลไม้, เมล็ดพืช, ปลา, หอย, แมลง ตลอดจนถึงซากสัตว์ อาศัยอยู่ในแม่น้ำสายใหญ่และสาขาทั่วประเทศ โดยมักรวมฝูงกับปลาสวาย ("P. hypophthalmus") ด้วย ซึ่งเป็นปลาที่อยู่ในสกุลเดียวกัน
เป็นปลาที่นิยมบริโภค โดยเฉพาะอย่างยิ่งเมื่อนำมาปรุง "แกงเทโพ" มีการเพาะเลี้ยงในประเทศไทยมานานกว่า 50 ปี และนิยมเลี้ยงเป็นปลาสวยงาม
มีชื่อเรียกอื่น ๆ อีก เช่น "หูหมาด", "หูดำ" หรือ "ปึ่ง" ในภาษาเหนือ เป็นต้น
ปลาสวาย  เป็นปลาน้ำจืดชนิดหนึ่งในวงศ์ปลาสวาย (Pangasiidae) มีส่วนหัวค่อนข้างเล็ก แนวบริเวณหัวถึงครีบหลังลาดตรง ตาอยู่เสมอหรือสูงกว่ามุมปาก ปากแคบกว่าปลาบึก ที่อยู่สกุลเดียวกัน รูปร่างเพรียวแต่ป้อมสั้นในปลาขนาดใหญ่ ก้านครีบท้องมี 8–9 เส้น ครีบก้นยาว ปลาขนาดเล็กมีสีคล้ำเหลือบเงิน ด้านข้างลำตัวสีจางและมีแถบสีคล้ำตามยาว ครีบสีจาง ครีบหางมีแถบสีคล้ำตามแนวยาวทั้งตอนบนและล่าง ปลาขนาดใหญ่มีสีเทาหรือคล้ำอมน้ำตาล ด้านข้างลำตัวสีจาง มีขนาดประมาณ 50 เซนติเมตร ใหญ่สุด 1.5 เมตร
พบในแม่น้ำและลำคลองสายใหญ่ ทั่วประเทศไทย เป็นปลาที่มีความสำคัญทางเศรษฐกิจชนิดหนึ่งซึ่งมีการเพาะเลี้ยงกันมานานกว่า 50 ปี แล้ว โดยเพาะขยายพันธุ์ได้สำเร็จในปี พ.ศ. 2509 โดยถือเป็นสัตว์น้ำชนิดแรกที่กรมประมงของไทยผสมเทียมประสบความสำเร็จเป็นชนิดแรกด้วย ปลาในธรรมชาติมีฤดูวางไข่ในเดือนกรกฎาคม นิยมบริโภคโดยปรุงสดและรมควัน ในธรรมชาติมักพบชุกชุมตามอุทยานปลาหรือหน้าวัดต่าง ๆ ที่ติดริมน้ำ โดยในบางพื้นที่อาจมีปลาเทโพเข้ามาร่วมฝูงด้วย
และนิยมเลี้ยงเป็นปลาสวยงาม โดยเฉพาะอย่างยิ่งกับปลาที่สีกลายเป็นสีเผือก และจากการศึกษาล่าสุดพบว่า ในเนื้อปลาสวายนั้นมีโอเมกา 3 คิดเป็นปริมาณแล้วสูงกว่าในปลาทะเลเสียอีก โดยมีถึง 2,570 มิลลิกรัม ต่อน้ำหนัก 100 กรัม
การเพาะพันธุ์ปลาสวาย
มิชชาเอล บัลลัค
มิชชาเอล บัลลัค  เกิดเมื่อวันที่ 26 กันยายน ค.ศ. 1976 เป็นอดีตนักฟุตบอลชาวเยอรมัน เริ่มต้นอาชีพค้าแข้งกับสโมสรเค็มนิทซ์ ต่อมาย้ายไปอยู่กับไคเซิร์สเลาเทิร์น ได้ 2 ปี ก่อนถูกทีมไบเออร์เลเวอร์คูเซิน ซื้อตัวไป ถือว่าเป็นช่วงที่ประสบความสำเร็จมากที่สุด ได้เข้าถึงรอบชิงชนะเลิศ ยูฟ่า แชมเปียนส์ลีก จากการลงเล่น 107 นัดทำประตูได้ 36 ประตู ต่อมาจึงถูกสโมสรอันดับ 1 ของเยอรมัน อย่างไบเอิร์นมิวนิก ซื้อตัวไป เมื่อหลังจบฟุตบอลโลก 2006 ที่เยอรมนี บัลลัคซึ่งหมดสัญญากับบาเยิร์น ไปเซ็นสัญญากับสโมสรเชลซี ในอังกฤษ ซึ่งที่ผ่านมาทำประตูไปได้ 8 ประตู
มิชชาเอล บัลลัค เกิดที่เมืองเกอร์นิทซ์ และเริ่มต้นเล่นฟุตบอลที่โรงเรียน Chemniz ในระดับมัธยมศึกษา ก่อนจะเข้าร่วมกับทีม Karl-Marx-Stadt FC ที่ภายหลังเปลี่ยนชื่อเป็น Chemnitzer
เขากลายเป็นนักเตะของสโมสร Chemnitzer และลงเล่นในฐานะนักเตะดาวรุ่งของทีม และลงเล่นไปทั้งหมด 15 นัด
เขากลายเป็นตัวหลักของทีม และยิงประตูครั้งแรกอย่างเป็นทางการเมื่อวันที่ 1 ตุลาคม 1996 ในเกมกับทีม Dynamo Dresden ช่วยให้ทีมชนะ 1-0 โดยในฤดูกาลนี้เขาได้ลงทั้งหมด 34 นัด และทำได้ 10 ประตู ด้วยฟอร์มการเล่นในฤดูกาลนี้ของเขาทำให้ถูกเรียกตัวติดทีมชาติชุดยู-21 ของเยอรมัน
ด้วยฟอร์มการเล่นที่ค่อนข้างดี บัลลัค จึงถูกไคเซิร์สเลาเทิร์นทีมน้องใหม่ในบุนเดิสลีกาดึงตัวมาร่วมทีม โดยลงเล่นในบุนเดิสลีกาครั้งแรกเมื่อวันที่ 19 กันยายน 1997 ในเกมพบกับคาร์สลูห์ ซึ่งลงเล่นในฐานะตัวสำรอง รวมเบ็ดเสร็จฤดูกาลนี้ลงเล่นทั้งสิ้น 16 นัด และในปีนี้เองที่อ๊อตโต้ เรหาลเก้นเทรนเนอร์ของทีมสร้างสิ่งมหรรศจรรย์ด้วยการพาทีมไคเซิร์สเลาเทิร์น เป็นแชมป์บุนเดิสลีกาทั้งที่ทีมพึ่งจะเป็นปีแรกที่เลื่อนชั้นจากลีก้า 2 ทำให้เขามีชื่อในฐานะนักเตะทีมแชมป์บุนเดิสลีกาอีกด้วย
เขากลายเป็นตัวหลักของทีมในฤดูกาลนี้ และระเบิดฟอร์มได้อย่างยอดเยี่ยมมาก ซึ่งประตูแรกของเขาใน บุนเดิสลีกาเกิดจากลูกฟรีคิก ในนาทีที่ 67 ของเกมที่ปะทะ ฮันซ่า รอสต๊อค และช่วยให้ทีมเสมอไป 2-2 เมื่อวันที่ 30 ตุลาคม 1998 โดยในฤดูกาลนี้เขาจัดการซัดไป 4 ประตูจาก 30 เกม
ด้วยวัยที่ยังอายุน้อย และผลงานที่ค่อนข้างดีกับ ไคเซิร์สเลาเทิร์น ทำให้เขาถูกเรียกตัวติดทีมชาติเยอรมัน และเป็นความหวังที่จะเป็นสายเลือดใหม่ของทีม เขาถูกส่งลงสนามครั้งแรกเมื่อวันที่ 28 เมษายน 1999 ในเกมพบกับสกอตแลนด์
ด้วยผลงานที่โดดเด่นเหลือเกินกับ ไคเซิร์สเลาเทิร์น ทำให้ เลเวอร์คูเซ่นทีมชั้นนำของบุนเดิสลีกาดึงตัวมาร่วมทีมด้วย ค่าตัว 8 ล้านมาร์กเยอรมัน โดยในฤดูกาลนี้ลงเล่น 23 เกมในลีกและทำได้ 2 ประตู แล้วยังยิงอีก 2 ประตูในบอลยูฟ่าคัพ 2 นัดอีกด้วย และในท้ายฤดูกาลยังช่วยพาทีมทำอันดับไปเล่นยูฟ่าแชมเปี้ยนลีกส์ได้สำเร็จ ในระดับทีมชาติ มิชชาเอล บัลลัค ถูกเรียกตัวติดทีมอยู่บ่อยครั้ง และได้ลงเล่นอีกหลายดนัด แต่ก็ยังไม่ได้เป็นตัวหลักของทีม และในยูโร 2000 เขาได้ลงเล่นเพียงแค่ 63 นาทีเท่านั้น
มิชชาเอล บัลลัค ยกระดับตัวเองขึ้นสู่นักเตะชั้นแนวหน้าของเยอรมันกลายเป็นคนสำคัญของทีมโดยลงเล่นในลีก 27 นัดซัดไป 7 ประตู และอีก 1 ประตูจาก 5 เกมแชมเปี้ยนลีก กลายเป็นผู้เล่นที่ถูกจับตามองว่าจะกลายเป็นนักเตะชั้นนำของโลกได้ในไม่ช้า
ในนามทีมชาติเขาก็เป็นตัวหลักของทีมชาติเยอรมัน ลงเล่นฟุตบอลโลกรอบคัดเลือกอย่างสม่ำเสมอ และทำประตูได้นัดแรกในวันที่ 28 มีนาคม 2001ในเกมกับกรีซ ด้วยลูกจุดโทษในนาทีที่ 25 เอาชนะไป 2-1
เป็นอีกฤดูกาลที่น่าจดจำสำหรับเขา เพราะเขาเป็นจอมทัพพาทีมเข้ารอบชิงชนะเลิศฟุตบอลถ้วยสำคัญถึง 2 รายการ คือยูฟ่าแชมเปี้ยนลีก และเดเอ็ฟเบ โพคาล แต่ก็เป็นได้แค่รองแชมป์ทั้งสองรายการ นอกจากนี้ยังเป็นรองแชมป์บุนเดิสลีกาอีกด้วย โดยรวมเป็ดเสร็จเขาลงเล่น 29 นัดในลีก ทำได้ 17 ประตู และอีก 6 ประตูจาก 15 นัดในแชมเปี้ยนลีก กลายเป็นความทรงจำที่ไม่น่าประทับใจนักกับการเป็นรองแชมป์ถึง 3 ถ้วย
เขาได้รับรางวัลนักฟุตบอลยอดเยี่ยมของเยอรมัน หรือ Germany’s Footballer of the Year และรางวัลสุดยอดมิดฟิลด์ของยุโรป จากยูฟ่าอีกด้วย
ในปี 2002 มีฟุตบอลโลกที่เกาหลีใต้และญี่ปุ่น มิชชาเอล บัลลัค ลงเล่นอย่างโดดเด่นและพาทีมชาติเยอรมันทะยานเข้าสูรอบชิงชนะเลิศได้สำเร็จ แต่ในเกมนัดชิงชนะเลิศเข้าไม่สามารถลงเล่นได้เพราะติดโทษแบน จึงทำให้เยอรมันขาดจอมทัพคนสำคัญไป และในที่สุดเยอรมันก็พ่ายบราซิลไป 2-0 จึงทำให้บัลลัคกลายเป็นรองแชมป์อีกครั้งหนึ่ง
มิชชาเอล บัลลัค ถูกดึงมาร่วมทีม ไบเอิร์นมิวนิก ด้วยค่าตัว 6 ล้านยูโร และหวังว่าเขาจะประสบความสำเร็จคว้าแชมป์ได้เสียที โดยเขาลงเล่นในลีก 26 นัดยิงได้ 10 ประตู และ 1 ประตูจาก 7 นัดใน แชมเปี้ยนลีก แต่ในท้ายที่สุดเขาก็สารมารถพาทีมขึ้นเป็นแชมป์บุนเดิสลีกา และแชมป์เดเอ็ฟเบ โพคาล ได้สำเร็จ สานความฝันของเขาได้เสียที
ในปีนี้ มิชชาเอล บัลลัค และทีมไบเอิร์นมิวนิกโชว์ฟอร์มได้ไม่ดีนัก ทำได้เพียงแค่รองแชมป์บุนเดิสลีกา และไม่มีถ้วยใด ๆ ติดมือเลย โดยเขายิงได้ 7 ประตูจาก 28 นัดในลีก และลงเล่น 8 นัดในแชมเปี้ยนลีกแต่ยิงประตูไม่ได้เลย
เขาถูกเรียกตัวติดทีมชาติเยอรมันเพื่อลุยยูโร 2004 ที่โปรตุเกส แต่ก็ต้องมาอยู่ร่วมสายกับ สาธารณรัฐเช็ค ฮอลแลนด์ และลัตเวีย ซึ่งเขาและทีมต้องกระเด็นตกรอบแรกหลังจากเสมอฮอลแลนด์ และลัตเวีย ตามด้วยแพ้สาธารณรัฐเช็ค สร้างความช้ำใจให้กับตัวเขาและทีมชาติเป็นอย่างมาก และหวังจะแก้ตัวให้สำเร็จในฟุตบอลโลก 2006 ที่เยอรมัน
เป็นอีกครั้งที่เขาพาทีมโชว์ฟอร์มได้อย่างยิ่งใหญ่ในเยอรมัน เพราะคว้าดับเบิ้ลแชมป์เยอรมันได้อีกครั้ง คือแชมป์บุนเดิสลีกา และแชมป์เดเอ็ฟเบ โพคาล โดยทำได้ 12 ประตูจาก 27 นัดในลีกและ 2 ประตูจาก 9 นัดในแชมเปี้ยนลีก
เขาได้รับรางวัลนักฟุตบอลยอดเยี่ยมเยอรมัน หรือรางวัล Germany’s Footballer of the Year Winner of the "Bambi"-Award ซึ่งถือเป็นรางวัลสุดยอดนักเตะเยอรมัน และยังถูกเสนอชื่อเข้าชิง FIFA World Footballer of the Year อีกด้วย
คว้าดับเบิ้ลแชมป์เยอรมันได้อีกครั้ง คือแชมป์บุนเดิสลีกา และแชมป์เดเอ็ฟเบ โพคาล ซึ่งก็ทำได้อย่างสบาย ๆ โดยเขาได้รับการยกย่องว่าเป็นสุดยอดมิดฟิลด์คนหนึ่งของโลก มีความครบเครื่องทั้งเกมรุกและรับ รวมทั้งยังยิงประตูจากแถวสองได้เป็นอย่างดี เขาทำได้ 14 ประตูจาก 26 นัดในลีก
เป็นฤดูกาลแรกที่เขาได้ย้ายมาสู่สโมสรเชลซี หลังจากหมดสัญญากับทีมไบเอิร์นมิวนิกโดยย้ายตัวมาแบบฟรีๆ ซึ่งเขาลงเล่นลีกไปทั้งหมด 26 นัด ทำได้ 5 ประตู เอฟเอคัพ 9 นัด ทำได้ 1 ประตู และแชมเปี้ยนลีก 10 นัด ทำได้ 2 ประตู แม้จะโชว์ฟอร์มตกลงจากเดิม แต่ก็เนื่องมาจากการที่เขาต้องใช้เวลาปรับตัวกับรูปแบบเกมฟุตบอลที่เร็วและหนักหน่วงมากขึ้นในอังกฤษนั่นเอง แต่ทั้งนี้เขาก็คว้าแชมป์ได้กับเชลซีถึงสองรายการคือ เอฟเอ คัพ และ ลีกคัพในฤดูกาลแรกของเขากับสโมสรใหม่
มาสุดะ ทาคาฮิโระ
ห้องทดลองของเด็กซ์เตอร์
ห้องทดลองของเด็กซ์เตอร์ (Dexter's Laboratory) เป็นการ์ตูนทีวีแอนิเมชันของสหรัฐอเมริกา ผลิตโดย Gendy Tatakovsky โดยค่าย Hanna-Barbera Cartoons ในปี 1996-1998 และเปลี่ยนมือมาเป็น Cartoon Network Studios ในปี 2001-2003 ฉายทั่วโลกผ่านทางช่อง Cartoon Network และทางยูบีซีช่อง 29 (ปัจจุบันทรูวิชั่นส์ ช่อง 44) สำหรับประเทศไทย ปัจจุบันออกอากาศที่ช่องบูมเมอแรง ช่อง 89
เรื่องราวของห้องทดลองของเด็กซ์เตอร์ เป็นเรื่องราวของเด็กซ์เตอร์ เด็กอัจฉริยะ ผู้ซึ่งมีสติปัญญาเหนือเด็กทั่วไป เขามีห้องทดลองลับอยู่ในห้องนอนของเขา โดยในแต่ละตอนเขามีหน้าที่ปกป้องห้องทดลองของเขาจากดีดี พี่สาวตัวร้าย และต้องไม่ให้พ่อกับแม่รู้เรื่องนี้อีกด้วย
เด็กซ์เตอร์ (Dexter).
เด็กชายอัจฉริยะ มีห้องทดลองลับในห้องนอนของเขา จากตอน LABretto ทำให้เราทราบว่าเด็กซ์เตอร์สร้างห้องทดลองนี้มาตั้งแต่ยังเป็นทารก และดีดีก็บังเอิญไปพบเจอเช่นกัน เด็กซ์เตอร์เชิดชูอัลเบิร์ต ไอน์สไตน์และชอบประจบสอพลออาจารย์ของตนเอง แต่จริงๆเด็กซ์เตอร์เป็นเด็กอ่อนแอและมักใช้เส้นทำให้ไม่ต้องเรียนพละ จากตอน D&amp;DD ทำให้รู้ว่าเด็กซ์เตอร์ชอบเล่นเกมสวมบทบาทแบบกระดานกับเพื่อนๆและชอบโกง
ดีดี (DeeDee).
พี่สาวของเด็กซ์เตอร์ เป็นเด็กที่กระตือรือร้น รักและชอบการป่วน ดีดีเป็นนักเต้นบัลเล่ต์ โดยมี ลีลี่ (LeeLee) กับ มีมี่ (MeeMee) ซึ่งเป็นเพื่อนเต้นของเธอ ในฤดูกาลที่ 2 ดีดีจะมีเพื่อนในจินตนาการชื่อ คูซาลากูปากูป (หรือเรียกย่อๆว่า คูซี่) นอกจากนั้นดีดีและเพื่อนๆยังชอบเล่นตุ๊กตาดาร์บี้ ซึ่งล้อเลียนชื่อของบาร์บี้
พ่อ (Dad).
พ่อของเด็กซ์เตอร์ ทำงานแต่ไม่รู้ว่าเป็นงานอะไร เคยเป็นเจ้าแห่งหิมะ พบรักกับแม่ในตอนเรียนมหาวิทยาลัย เป็นคนเจ้าสำราญชอบเล่นและรักครอบครัว ติดขนมมัฟฟินของแม่มากจนทำทุกอย่างเพื่อชิงมันมา (จากตอน The Muffin King)
แม่ (Mom).
แม่ของเด็กซ์เตอร์ เป็นแม่ศรีเรือนเต็มขั้นมักทำงานบ้านแทบทุกประเภท แม่เป็นโรคกลัวเชื้อโรคจึงไม่กล้าใช้มือเปล่าแตะต้องสิ่งใดเลย (แม้กระทั่งพ่อ) จึงมักจะใส่ถุงมือยางเสมอๆ และในหลายๆตอนได้นำประเด็นโรคกลัวเชื้อโรคของแม่มาใช้ด้วย
แมนดาร์ค (Mandark).
ชื่อจริง แอสโทรโมโนมอฟ เป็นคู่แข่งของเด็กซ์เตอร์ในทุกๆเรื่อง มีห้องแล็ปลับที่ใหญ่กว่าของเด็กซ์เตอร์ และยังมีเป็ดซูเปอร์ฮีโร่เช่นเดียวกับมังกี้ มีน้องสาวปรากฏขึ้นในตอน Dexter Rival เขาแอบชอบดีดี
มังกี้ (Monkey).
เป็นลิงในห้องทดลองของเด็กซ์เตอร์ มีไม่กี่ตอนเท่านั้นที่เขาจะปรากฏตัวในตอนของห้องทดลองของเด็กซ์เตอร์ เขาเป็นตัวเอกในตอนของเขาเองที่ชื่อ Dial M for Monkey ซึ่งเขาได้กลายเป็นซูเปอร์ฮีโร่
แอ็กชั่น แฮงค์ (Action Hank).
เป็นตัวละครในโทรทัศน์ที่เด็กซ์เตอร์ชอบดู ซึ่งเป็นรายการการ์ตูนแอ๊คชั่นทั่วๆไป ชื่อของเขาน่าจะเลียนแบบมาจาก แอ็กชั่นแมน ซึ่งเป็นชื่อเรียกตุ๊กตาแอ็กชั่นในอเมริกา
โพนี่พัฟ (Pony Puff).
เป็นตัวละครในโทรทัศน์ที่ดีดีชอบดู โพนี่พัฟเป็นรายการเลียนแบบการ์ตูนเรื่อง มาย ลิตเติ้ล โพนี่ ซึ่งเป็นลักษณะของลูกม้าหลากสี เจ้าหญิง และอภินิหารสำหรับเด็กผู้หญิง
คูซาลากูปากูป (Koosalagoopagoop).
เป็นสิ่งมีชีวิตมาจากดินแดนในจินตนาการ มักถูกเรียกย่อๆว่า "คูซี่" อาหารที่ชอบทำคือ "เมี่ยงปี๊บ" (Pepe Wrap)
การ์ตูนแทรก.
ห้องทดลองของเด็กซ์เตอร์ในช่วงฤดูกาลแรกจะมีการแทรกการ์ตูนสองเรื่องคือ Dial M For Monkey (ไม่มีชื่อภาษาไทย) กับ The Justice Friends (ผู้พิทักษ์โลก) โดยทั้งสองเรื่องจะสลับการออกอากาศกัน
Dial M For Monkey.
เป็นเรื่องราวของ มังกี้ ลิงในห้องแล็ปของเด็กซ์เตอร์ ซึ่งถูกเด็กซ์เตอร์ทดลองจนได้รับพลังพิเศษเป็นซูเปอร์ฮีโร่ แต่ไม่ยอมบอกใคร จนกว่าสายลับฮันนี่ดิว แห่งหน่วยพิทักษ์โลกเรียกเขาจะกลายร่างเป็นซูเปอร์ฮีโร่ออกช่วยเหลือผู้คน
Justice Friends.
Justics Friends หรือในชื่อภาษาไทยว่า ผู้พิทักษ์โลก เป็นการ์ตูนแทรกในเรื่องห้องทดลองของเด็กซ์เตอร์ เป็นเรื่องราวของซูเปอร์ฮีโร่ 3 คนซึ่งมารวมตัวกันในแมนชั่น Mercury Arms ออกปราบเหล่าร้ายและแก้ไขเรื่องวุ่นวายในชีวิตประจำวัน ชื่อของ Justice Friends นั้นเลียนแบบ จัสติสลีก รวมทั้งตัวละครต่างๆในเรื่องล้อเลียนฮีโร่และเหล่าร้ายของอเมริกันทั้งสิ้น โดยกลุ่มผู้พิทักษ์โลกนั้นนอกจากปรากฏตัวในเรื่องห้องทดลองของเด็กซ์เตอร์แล้ว (ทั้งในตอนของมังกี้และตอนของเด็กซ์เตอร์) ยังได้ปรากฏตัวในเรื่องเดอะ พาวเวอร์พัฟเกิร์ลสอีกด้วย นอกจากนั้นการ์ตูนเรื่องนี้ยังมีการนำเสนอเรื่องราวแบบ "ละครตลก" คือ จะมีเสียงหัวเราะแทรกขึ้นเมื่อถึงช่วงตลก
ตัวละครในเรื่องผู้พิทักษ์โลก.
นอกจากนั้นยังมีเหล่าซูเปอร์ฮีโร่คนอื่นๆดังเช่น
ความแตกต่างในฤดูกาลที่ 3.
เมื่อถึงฤดูกาลที่ 3 การ์ตูนเรื่องห้องทดลองของเด็กซ์เตอร์ได้ถูกเปลี่ยนมือจาก Hanna-Barbera Cartoons มาเป็น Cartoon Network Studios ทำให้เกิดเหตุการณ์เปลี่ยนแปลงเนื้อหาในการ์ตูนหลายๆอย่าง ไม่ว่าจะเป็นชื่อที่แท้จริงของแมนดาร์ค (ซูซาน) พ่อแม่ของแมนดาร์ค นอกจากนั้นฉาก ลายเส้น และเนื้อหายังเปลี่ยนไปหมดอีกด้วย (โดยเฉพาะแมนดาร์ค ที่มีบทบาทเด่นเกือบทุกตอน) แต่ยังคงมีการเปิดเผยเรื่องราวสำคัญๆ เช่น วันที่พ่อพบรักกับแม่ เป็นต้น ซึ่ง Gendy Tatakovsky ไม่ได้เป็นคนผลิตในฤดูกาลนี้ เพราะขณะนั้นกำลังติดงานสร้าง และ ซามูไร แจ๊ค อยู่
Dexter Ego Trip Special (เด็กซ์เตอร์ผจญภัยข้ามเวลา) เป็นตอนพิเศษความยาว 1 ชั่วโมงเต็ม กล่าวถึงเริ่มเรื่องคือ
คืนนึงแมนดาร์หมายชิงแหล่งพลังงานจากเด็กซ์เตอร์เพื่อใช้ครองโลก แต่พลาดกับถูกไล่ออกไป เด็กซ์เตอร์กลับมาทำงานของตนต่อจนดีดีคิดป่วน แต่เด็กซ์เตอร์ห้ามทัน ดีดีจึงออกไปผิดที่คือไปเครื่องเดินทางข้ามกาลเวลา จากนั้นก็มีหุ่นยนต์ปริศนา 5 ตัวมากับบอกว่ามาทำลายผู้ที่ช่วยโลกอนาคต แต่เด็กซ์เตอร์ก็จัดการลงกับสงสัย จึงเดินทางไปยังอนาคตเพื่อสืบความจริงแต่พอไปถึงพบว่าในอนาคตเด็กซ์เตอร์ย้ายออกไป
พบว่าตัวเองที่ขี้ขลาดถูกแมนดาร์คที่เป็นเจ้านายข่มเหง กับยังไม่ได้กอบกู้โลก เด็กซ์เตอร์ได้เตือนสติตัวเองตอนหนุ่มกับชวนไปอนาคตอีกที จนทั้งคู่เผลอลืมทิ้งแหล่งพลังงานไว้ในห้องที่ทำงาน แมนดาร์คพบก็ขโมยไป
ทาง 2 เด็กซ์เตอร์ไปอนาคตพบว่า ตนตอนแกคือวีรบุรุษ ได้ถามเรื่องที่เกิดขึ้น แต่เด็กซ์เตอร์แก่จำไม่ได้ ทั้ง 3 จึงย้อนไปช่วงเกิดเหตุ
พบโลกล่มสลายกับชาวโลกปัญญาอ่อน เด็กซ์เตอร์ผู้ใหญ่ก็เล่าให้ฟังว่าตอนหนุ่มนั้นทำงานได้ดีมาก แต่แมนดาร์คอิจฉาจึงขโมยงานตนไปขายจนเป็นใหญ่ หลังจากตอนหนุ่มกับตอนเด็กไปอนาคต แมนดาร์คชิงแหล่งพลังงานมาสร้างเครื่องมือครองโลก พอเด็กซ์เตอร์หนุ่มที่กลับมาทนไม่ไหวจึงขุดดำดินหนีหลายปี จนพอเป็นผู้ใหญ่ขึ้นมาพบว่าตนเป็นคนเดียวที่รอดจากรังสี ก็พยายามช่วยโลกอย่างเต็มที่แต่ก็ถึงขีดจำกัด แต่ทั้ง 3 บอกเรื่องเจอแลปเก่าล้างให้รู้ ตอนผู้ใหญ่จึงคิดแผนโดยใช้ความฉลาด 4 คนร่วมมือกันคือความหวังสุดท้าย จากนั้นทั้ง 4 ร่วมกันเอาของในแลปทั้งหมดที่ยังใช้ได้ สร้างสุดยอดหุ่นรบ สำเร็จก็ฉลองกัน
วันต่อมา ทั้ง 4 บุกฐานของแมนดาร์คสำเร็จ แต่แมนดาร์คผู้ใหญ่ก็เรียกตัวเองจาก 3 ช่วงเวลามา ทั้ง 2 ฝ่ายจึงสู้กัน แต่เด็กซ์เตอร์ตอนหนุ่มสู้ไม่ไหว จนแว่นตาถูกทำลายกับถูกเยาะเย้ย จนตอนหนุ่มโกรธกับมีความกล้าจัดการแมนดาร์คตอนหนุ่มลงได้กับเตือนสติทั้ง 3 ถึงวิธีกำจัดแมนดาร์คคือสลับขั้วพลังงานให้เป็นปกติ เด็กซ์เตอร์ทุกคนก็จัดการแมนดาร์คลงได้ วิ่งไปสลับขั้วพลังงาน แต่แมนดาร์คทั้ง 4 ก็ขัดขวาง จนเด็กซ์เตอร์เด็กอยู่ใกล้สุดมีโอกาส เด็กซ์เตอร์ที่เหลือเชียร์ตอนเด็กให้มีแรงกดปุ่มเพื่อช่วยโลก ซึ่งอีกไม่นานก็จะช่วยโลกได้ แต่ทันใดนั้นดีดีที่เดินทางข้ามเวลามาตอนแรกกดปุ่มสลับขั้วทันทีแล้วกลับอดีตไป ทำให้ช่วยโลกได้ แมนดาร์คทั้ง 3 กลับช่วงเวลาเดิมไป ส่วนแมนดาร์คผู้ใหญ่ก็ร่างระเบิดเหลือแต่สมอง เด็กซ์เตอร์ตอนแก่ก็จำได้ว่าดีดีช่วยโลกไว้ ทั้ง 4 ไม่ยอมรับ จึงสร้างหุ่นยนต์ 5 ตัวจากเศษเหล็กไปจัดการดีดี ทั้ง 4 บอกลากันกลับช่วงเวลาเดิม ทางเด็กซ์เตอร์เด็กพอกลับมาเห็นตัวเองตอนแรกไปจัดการหุ่นยนต์ 5 ตัวนั้น จนเข้าใจทั้งหมด ตนเข้าใจผิดแต่แรก จนสับสนไปหมด เหมือนหลักการไก่กับไข่ เช้าวันต่อมาเด็กซ์เตอร์ทำตัวเหมือนไม่มีอะไรเกิดขึ้นกับใช้ชีวิตต่อไปอย่างสงบสุข
การ์ตูนเรื่องห้องทดลองของเด็กซ์เตอร์มีมิวสิกวิดีโอทั้งหมด 4 ชุดด้วยกัน
ชื่อเรื่องห้องทดลองของเด็กซ์เตอร์ในภาษาต่างๆ.
รายชื่อของห้องทดลองของเด็กซ์เตอร์ในภาษาต่างๆ ทั่วโลก มีดังนี้
อุทยานประวัติศาสตร์ศรีเทพ
อุทยานประวัติศาสตร์ศรีเทพ เป็นโบราณสถานสำคัญแห่งหนึ่งของจังหวัดเพชรบูรณ์ อุทยานมีพื้นที่ครอบคลุมโบราณสถานในเมืองเก่าศรีเทพ ซึ่งเป็นเมืองโบราณที่อยู่ในท้องที่อำเภอศรีเทพ จังหวัดเพชรบูรณ์ เดิมมีชื่อว่า "เมืองอภัยสาลี" ถูกค้นพบเมื่อสมเด็จกรมพระยาดำรงราชานุภาพเสด็จไปตรวจราชการมณฑลเพชรบูรณ์ และได้ทรงเรียกเมืองนี้เสียใหม่ว่า "เมืองศรีเทพ" เมื่อ พ.ศ. 2447-2448
เมืองโบราณศรีเทพนี้มีลักษณะเป็นเมืองซ้อนเมืองขนาดใหญ่ ที่ตั้งของเมืองอยู่ในชุมทาง ที่สามารถติดต่อกับภาคอื่น ๆ ได้สะดวก จึงได้รับอิทธิพลทางศิลปวัฒนธรรมจากอาณาจักรข้างเคียงมาผสมผสาน เช่น ศิลปะทวารวดี ศิลปะขอม เป็นต้น สันนิษฐานว่ามีความสำคัญมาตั้งแต่ยุคก่อนประวัติศาสตร์ตอนปลายต่อเนื่องจนถึงวัฒนธรรมเขมรโบราณ ตั้งแต่พุทธศตวรรษที่ 8 ถึง 18
อุทยานประวัติศาสตร์ศรีเทพได้รับรางวัลอุตสาหกรรมท่องเที่ยวไทย (Thailand Tourism Award) ประจำปี 2543 จำนวน 2 รางวัลคือ รางวัลประเภทแหล่งท่องเที่ยวทางวัฒนธรรมโบราณสถานยอดเยี่ยมและรางวัลสื่อเผยแพร่ประชาสัมพันธ์ด้านอินเทอร์เน็ตดีเด่น
เมืองศรีเทพอยู่ห่างจากตัวเมืองเพชรบูรณ์ประมาณ 107 กิโลเมตร ห่างจากอำเภอวิเชียรบุรีประมาณ 25 กิโลเมตร มีเนื้อที่ประมาณสองพันไร่เศษ มีกำแพงเมืองที่ก่อด้วยดินล้อมรอบ และมีคูเมืองนอกกำแพง มีประตูเมืองทั้งสี่ทิศ ภายในเมืองมีปรางค์สมัยลพบุรีอยู่สององค์ เรียกว่า ปรางค์องค์พี่และปรางค์องค์น้อง ทางทิศเหนือนอกกำแพงเมืองออกไปมีสระน้ำสองแห่ง ชื่อสระแก้วและสระขวัญ ในสมัยก่อนเมืองศรีเทพต้องส่งส่วยน้ำจากสระทั้งสองนี้ เพื่อนำไปใช้ทำน้ำพิพัฒยสัตยา เพราะถือว่าเป็นน้ำศักดิ์สิทธิ์
โบราณสถานและสถานที่สำคัญ.
กรมศิลปากรได้ดำเนินการ สำรวจ ขุดค้น ศึกษา และพัฒนาบรรดาโบราณสถานและโบราณวัตถุในเมืองศรีเทพตั้งแต่ พ.ศ. 2521 ได้ทำการบูรณะและบำรุงรักษาสิ่งก่อสร้างให้มั่นคงถาวร และแบ่งพื้นที่สำคัญออกเป็นสองส่วน ได้แก่ เมืองใน และเมืองนอก
ศาลเจ้าพ่อศรีเทพ.
อยู่ห่างจากประตูทางเข้าเล็กน้อยทางด้านซ้ายมือ ศาลเจ้าพ่อศรีเทพไม่ใช่โบราณสถาน แต่เป็นที่เคารพสักการะของชาวบ้านทั่วไป โดยทุกปีจะมีงานบวงสรวง ในราวเดือนกุมภาพันธ์ (ขึ้น 3 ค่ำ เดือน 3)
ปรางค์ศรีเทพ.
เป็นสถาปัตยกรรมแบบศิลปะขอมหันหน้าไปทางทิศตะวันตก ลักษณะของปรางค์สร้างด้วยอิฐและศิลาแลง ฐานล่างก่อด้วยศิลาแลงเป็นฐานบัวลูกฟัก แบบเดียวกับสถาปัตยกรรมเขมรทั่ว ๆ ไป เรือนธาตุก่อด้วยอิฐ ในการขุดค้นบริเวณนี้พบชิ้นส่วนทับหลังรูปลายสลักราวพุทธศตวรรษที่ 16-17 ซึ่งน่าจะเป็นการสร้างเพิ่มหลังจากโบราณสถานเขาคลังใน ต่อมาประมาณพุทธศตวรรษที่ 18 มีการพยายามจะปรับปรุงเปลี่ยนแปลงใหม่แต่ไม่สำเร็จ โดยได้พบชิ้นส่วนทิ้งกระจัดกระจาย
สระแก้วสระขวัญ.
สระแก้วจะอยู่นอกเมืองไปทิศเหนือ ส่วนสระขวัญจะอยู่ในบริเวณเมืองส่วนนอก สระน้ำทั้งสองสระนี้มีน้ำขังตลอดปี และเชื่อกันว่าเป็นน้ำศักดิ์สิทธิ์ มีการนำน้ำทั้งสองสระนี้ไปทำน้ำพิพัฒน์สัตยา ตั้งแต่สมัยโบราณมาจนถึงปัจจุบัน
โบราณสถานเขาคลังใน.
เชื่อกันว่าเป็นที่เก็บอาวุธและทรัพย์สมบัติต่าง ๆ จึงเรียกว่า "เขาคลัง" การก่อสร้างประมาณพุทธศตวรรษที่ 12-13 ผังเป็นรูปสี่เหลี่ยมผืนผ้าหันหน้าไปทางทิศตะวันออก ใช้ศิลาแลงเป็นวัสดุหลักในการก่อสร้าง ที่ฐานมีรูปปูนปั้นบุคคล และสัตว์ประดับเป็นศิลปะแบบทวารวดีมีลักษณะศิลปะแบบเดียวกับที่พบที่เมืองคูบัว โบราณสถานบ้านโคกไม้เดน จังหวัดนครสวรรค์ และวัดนครโกษา จังหวัดลพบุรี จะเห็นว่าเขาคลังในตั้งอยู่เกือบกลางเมือง ลักษณะทางผังเมืองจะคล้ายกับเมืองทวารวดีอื่น ๆ เช่น เมืองนครปฐมโบราณ เมืองคูบัวที่ราชบุรี และจากรายละเอียดปูนปั้นบุคคลหรือลวดลาย แบบเดียวกับที่พบที่เมืองคูคล้าย
ปรางค์สองพี่น้อง.
ลักษณะเป็นปรางค์ 2 องค์ ตั้งอยู่บนฐานศิลาแลงขนาดใหญ่ หันหน้าไปทางทิศตะวันตกเช่นเดียวกับปรางค์ศรีเทพ มีประตูทางเข้าทางเดียวและจากการขุดแต่งทางโบราณคดี พบทับหลังที่มีจำหลักเป็นรูปพระอิศวรอุ้มนางปารพตี ประทับนั่งอยู่เหนือโคอศุภราช ซึ่งลักษณะของทับหลังและเสาประดับกรอบประตูเป็นสิ่งกำหนดอายุของปรางค์ ซึ่งอยู่ในราวพุทธศตวรรษที่ 16-17 เป็นศิลปะขอมแบบบาปวนต่อนครวัด และได้มีการสร้างปรางค์องค์เล็กเพิ่ม โดยพบร่องรอยการสร้างทับกำแพงแก้วที่ล้อมรอบปรางค์องค์ใหญ่ ซึ่งอยู่ใต้ปรางค์องค์เล็ก และยังมีการก่อปิดทางขึ้นโดยเสริมทางด้านหน้าให้ยื่นออกมา และก่อสร้างอาคารขนาดเล็กทางทิศเหนือเพิ่มขึ้น
นอกจากนี้ระหว่างองค์ปรางค์ทั้งสองแห่งคือปรางค์สองพี่น้อง และปรางค์ศรีเทพจะมีกำแพงล้อมรอบ และมีอาคารปะรำพิธีขนาดเล็กกระจัดกระจายอยู่ทั่วไป แสดงให้เห็นถึงลักษณะการวางผัง ในรูปของศาสนสถานศิลปะเขมรแบบเดียวกับที่พบในภาคอีสานของประเทศไทย
เขาคลังนอก.
เป็นมหาสถูปที่พึ่งขุดพบใน พ.ศ. 2555 มีลักษณะหลงเหลือเป็นฐานขนาดสูง 5 เมตร ก่อด้วยศิลาแลง
เขาถมอรัตน์และถ้ำ.
เขาถมอรัตน์ตั้งอยู่ด้านทิศตะวันตกนอกของเมืองโบราณศรีเทพห่างออกไปประมาณ 15 กิโลเมตร เป็นภูเขาหินปูนขนาดใหญ่ที่มีรูปลักษณ์เฉพาะ เป็นที่ตั้งของถ้ำถมอรัตน์ ซึ่งสันนิษฐานว่าเป็นศาสนสถานที่ดัดแปลงจากถ้ำหินปูนธรรมชาติโดยพบประติมากรรมสลักนูนต่ำ ดังนี้ พระพุทธรูปประทับยืนบนฐานดอกบัว ปางแสดงธรรม พระโพธิสัตว์ พระพุทธรูปปางสมาธิ รวมทั้งหมด 11 องค์ ลักษณะของภาพแกะสลักนั้นคล้ายกับศิลปะเขมรแบบกำพงพระ คาดว่าสร้างตามคติความเชื่อในพุทธศาสนานิกายมหายาน เมื่อราวพุทธศตวรรษที่ 14
ราว พ.ศ. 2505 กรมศิลปากรได้รับแจ้งว่ามีการทำลายและขโมยชิ้นส่วนของพระพุทธรูปแกะสลักไปจากถ้ำ ได้แก่พระเศียรและพระหัตถ์ ภายหลังสืบทราบว่าอยู่ภายใต้การครอบครองของนายจิม ทอมป์สัน หลังเจ้าหน้าที่กรมศิลปากรได้เดินทางไปตรวจสอบก็พบว่าพระพุทธรูปจำหลักที่มีอยู่ถูกสกัดเอาเศียรและมือไปจนหาที่สมบูรณ์ไม่ได้ จึงเข้าแจ้งความต่อนายอำเภอวิเชียรบุรี สุดท้ายหลังการต่อรองและเข้าเจรจาต่อหลายครั้งนายทอมป์สันยินยอมคืนสมบัติรวม 28 ชิ้นแก่กรมศิลปากร หนึ่งในนั้นคือเศียรพระโพธิสัตว์ศรีอารยเมตไตรย ซึ่งถูกโจรกรรมจากถ้ำเขาถมอรัตน์ ปัจจุบันจัดแสดงอยู่ที่อยู่ที่พิพิธภัณฑสถานแห่งชาติ พระนคร
อาคารหลุมขุดค้นทางโบราณคดี.
จัดแสดงโครงกระดูกมนุษย์และโครงกระดูกช้างที่ได้ขุดค้นทางโบราณคดีเมื่อ พ.ศ. 2531
โบราณสถานอื่น ๆ.
นอกจากโบราณสถานหลักแล้วยังมีโบราณสถานย่อย ๆ กระจัดกระจายอยู่ทั่วไป เช่น ทิศใต้ของเขาคลังใน พบโบสถ์ก่อด้วยศิลาแลง พบใบเสมาหินบริเวณใกล้หลุมขุดค้น และพบโบราณสถานรูปสี่เหลี่ยมจัตุรัสสมัยทวารวดี ซึ่งได้มีการก่อสร้างทับในระยะที่รับเอาศาสนาพราหมณ์เข้ามา จึงเห็นได้ว่าบริเวณเมืองชั้นในเดิมน่าจะเป็นเมืองแบบทวารวดีและมีการสร้างสถาปัตยกรรมเขมรในระยะหลังเพิ่มขึ้น นอกจากนี้ ทางทิศใต้ยังพบอาคารมณฑปแบบทวารวดีขนาดใหญ่ และมีการพยายามเปลี่ยนแปลงให้เป็นเทวาลัยเช่นเดียวกับปรางค์ศรีเทพประมาณต้นศตวรรษที่ 18 แต่ไม่สำเร็จ และทางทิศตะวันตกของเขาคลังนอก พบกลุ่มโบราณสถานที่มีลักษณะเป็นกำแพงอิฐล้อม ซึ่งกำลังดำเนินการขุดค้น ณ ต้นปี 2565 เป็นต้น
การเดินทาง เมืองศรีเทพอยู่ห่างจากตัวเมืองเพชรบูรณ์ประมาณ 130 กิโลเมตร ตามทางหลวงหมายเลข 21 (เฉลิมพระเกียรติ-หล่มสัก) ถึงหลักกิโลเมตรที่ 102 แล้วแยกเข้าทางหลวงหมายเลข 2211 ไปอีกประมาณ 9 กิโลเมตรจะเห็นป้ายบอกทางเข้าอุทยานประวัติศาสตร์ศรีเทพอยู่ด้านขวามือ อุทยานประวัติศาสตร์ศรีเทพ เปิดให้เข้าชมทุกวัน เวลา 08.00–16.30 น. โทร. 0-56921-322, 0-56921-354
จากกรุงเทพเมื่อมาถึงสามแยกพุแคให้เลี้ยวขวาเข้าทางหลวงหมายเลข 21 (เฉลิมพระเกียรติ-หล่มสัก) ถึงหลักกิโลเมตรที่ 102 แล้วแยกเข้าทางหลวงหมายเลข 2211 ไปอีกประมาณ 9 กิโลเมตรจะเห็นป้ายบอกทางเข้าอุทยานประวัติศาสตร์ศรีเทพอยู่ด้านขวามือ
SIGNAL ซิงเกิลที่สองของ KAT-TUN เป็นเพลงประกอบโฆษณา "NTT DoCoMo new 9 series" ออกเมื่อ 19 กรกฎาคม พ.ศ. 2549
ท่าอากาศยานนานาชาติกระบี่
ท่าอากาศยานนานาชาติกระบี่ หรือ สนามบินกระบี่  ตั้งอยู่ริมถนนเพชรเกษม ตำบลเหนือคลอง อำเภอเหนือคลอง จังหวัดกระบี่ ตั้งอยู่ระหว่างอำเภอเมืองกระบี่กับอำเภอเหนือคลอง ไปทางจังหวัดตรัง เป็นท่าอากาศยานในสังกัดกรมท่าอากาศยาน กระทรวงคมนาคม
ท่าอากาศยานกระบี่ เริ่มก่อสร้างเมื่อ พ.ศ. 2526 โดยภาคเอกชนและเทศบาลเมืองกระบี่ ได้ร่วมลงทุนก่อสร้างสนามบินขนาดเล็กจนแล้วเสร็จในปี พ.ศ. 2529 เปิดให้บริการการบินด้วยเครื่องบินขนาด 18 ที่นั่ง แต่ไม่ประสบผลสำเร็จ จึงมอบสนามบินให้กับกรมการขนส่งทางอากาศ กระทรวงคมนาคม พัฒนาให้เป็นสนามบินได้มาตรฐาน เพื่อให้การเดินทางสู่จังหวัดกระบี่ มีความสะดวกสบายและรวดเร็วยิ่งขึ้น และเป็นการส่งเสริมและพัฒนาการท่องเที่ยวของจังหวัดกระบี่ ตลอดจนให้มีการขยายตัวของธุรกิจ ภายในจังหวัดกระบี่มีความคล่องตัวยิ่งขึ้น
รัฐบาลได้มีมติให้กรมการขนส่งทางอากาศ สำรวจออกแบบ จัดซื้อที่ดิน และดำเนินการก่อสร้างท่าอากาศยานกระบี่ ตั้งแต่ปีงบประมาณ 2536 เป็นต้นมา ท่าอากาศยานกระบี่เป็นสนามบินที่มีเที่ยวบินมากที่สุดเป็นอันดับที่ 1 ของกรมการขนส่งทางอากาศ
ในปี พ.ศ. 2563 ได้มีโครงการพัฒนาท่าอากาศยานกระบี่ โดยกรมท่าอากาศยาน ก่อสร้างลานจอดเครื่องบิน ขนาด 135 x 1,080 เมตร สามารถจอดเครื่องบินขนาด B737 ได้ 40 ลำ และก่อสร้างอาคารที่พักผู้โดยสารหลังที่ 3 สามารถรองรับผู้โดยสารได้ 3,000 คนต่อชั่วโมง หรือ 8.0 ล้านคนต่อปี เพื่อให้สามารถรองรับจำนวนผู้โดยสารและจำนวนเที่ยวบินที่เพิ่มมากขึ้น รวมทั้งยังเป็นการส่งเสริมการท่องเที่ยวภายในจังหวัด มีระยะเวลาการดำเนินการเริ่มตั้งแต่วันที่ 1 ตุลาคม 2560 – 30 กันยายน 2565 (งบประมาณปี 2561 – 2565)
กระทรวงคมนาคมได้มีแผนการที่จะให้ บริษัท ท่าอากาศยานไทย จำกัด(มหาชน) เข้าบริหารท่าอากาศยานนานาชาติกระบี่ ในลักษณะการบริหารสัญญาร่วม หรือการจ้าง บมจ. ท่าอากาศยานไทย บริหารจัดการ โดยกรมท่าอากาศยานยังคงความเป็นเจ้าของท่าอากาศยาน
ในเดือนมีนาคม 2565 นายศักดิ์สยาม ชิดชอบ รัฐมนตรีว่าการกระทรวงคมนาคม ได้เปิดเผยว่ากระทรวงคมนาคมจะเสนอต่อคณะรัฐมนตรีเพื่อพิจารณาให้ความเห็นชอบ ให้บริษัท ท่าอากาศยานไทย จำกัด (มหาชน) เข้าดูแลและบริหารจัดการท่าอากาศยานกระบี่แทนกรมท่าอากาศยาน